বেআইনি গ্যাসের গুদামে অগ্নিকাণ্ডের জেরে মৃত্যু হল তিনজনের। বৃহস্পতিবার দুপুরে তপসিয়ার ক্রিস্টোফার রোডের ওই গুদামে আগুন লাগে। এই ঘটনায় পুলিশ একজনকে আটক করেছে।
স্থানীয় সূত্রের খবর, এদিন দুপুর ১টা নাগাদ ১০৪, ক্রিস্টোফার রোডে একটি বেআইনি গ্যাসের গুদাম থেকে আগুন বার হতে দেখা যায়। কিছু বুঝে ওঠার আগেই আগুন ছড়িয়ে পড়ে পাশের দোকানগুলিতে। কমপক্ষে চার থেকে পাঁচবার বোমা ফাটার মতো শব্দ শুনতে পাওয়া যায়। স্থানীয়দের বক্তব্য, ওই গ্যাসের গুদাম থেকে বেআইনিভাবে বিক্রি হতো পেট্রোল এবং কেরোসিনও।
যে গুদামে এদিন আগুন লাগে তার ঠিক সামনে রয়েছে একটি গমকল। ওই গমকলের পাশেই একটি ঝালাইয়ের দোকান। স্থানীয় বাসিন্দাদের অভিযোগ, ওই গুদামের মালিক রামঅবতার অগ্রবালকে বারবার সতর্ক করা হয়েছিল। এমনকী, বিষয়টি পুলিশের নজরে আনা হলেও কোনও কাজ হয়নি। গাঁধী মিশ্র নামে এক স্থানীয় বাসিন্দা বলেন, ‘‘গমকলের পিছনেই ছিল বেআইনি গুদাম। কমপক্ষে চার থেকে পাঁচবার বোমা ফাটার মতো শব্দে গ্যাস সিলিন্ডার ফাটে।’’ পুর আধিকারিকদের একাংশ জানিয়েছেন, বেআইনি ওই গুদামটিতে পর্যাপ্ত         
অগ্নিসুরক্ষা ব্যবস্থা ছিল না। 
খবর পেয়ে ঘটনাস্থলে পৌঁছয় দমকলের ১০টি ইঞ্জিন। নামে বিপর্যয় মোকাবিলা বাহিনী। প্রায় তিনঘণ্টার চেষ্টায় আগুন নিয়ন্ত্রণে আসে। আগুন লাগার কারণ স্পষ্ট জানা না গেলেও প্রাথমিকভাবে দমকলের অনুমান, সম্ভবত ঝালাই করার সময় আগুনের ফুলকি ছিটকে পড়ে ওই গুদামে রাখা কোনও দাহ্যবস্তুতে। এক পুলিশকর্মীর কথায়, ‘‘গুদামে দাহ্য পদার্থ মজুত ছিল। যার ফলে আগুন দ্রুত ছড়িয়ে পড়ে।’’
স্থানীয় সূত্রের খবর, ঘটনার সময়ে ওই গুদামে ছিলেন মালিক রামঅবতার, পঙ্কজ রাম নামে এক কর্মী। এছাড়াও ওইসময়ে গাড়ি করে একজন তেল দিতে এসেছিলেন। আগুন নিভে যাওয়ার পরে পুলিশ ওই তিনজনের দগ্ধ দেহ উদ্ধার করে। স্থানীয়দের অভিযোগ, যে গাড়িটি তেল দিতে এসেছিল তার সামনে একটি পুলিশের বোর্ড লাগানো ছিল। এ বিষয়ে অবশ্য পুলিশের কোনও প্রতিক্রিয়া মেলেনি। 
ওই গুদাম থেকে উদ্ধার হয় কমপক্ষে ১৪টি গ্যাস সিলিন্ডার, বেশ কয়েকটি তেলের ব্যারেল। এক স্থানীয় ব্যবসায়ী বলেন, ‘‘দমকলের ইঞ্জিন ঠিক সময় না এলে আরও বড় বিপত্তি হতো। সবাই খুব ভয় পেয়ে গিয়েছিল।’’ এদিন ঘটনাস্থলে গিয়েছিলেন স্থানীয় বিধায়ক স্বর্ণকমল সাহা। পুলিশ সূত্রের খবর, জিজ্ঞাসাবাদের জন্য রামঅবতারের এক আত্মীয়কে আটক করা হয়েছে।